Ego Milo de Pugiaco, dominus Sancti-Valeriani, omnibus ad quos presentes littere pervenerint, salutem. Notum facio tam futuris quam presentibus, quod quedam controversia que diu inter ecclesiam Beati-Johannis et quosdam meos homines de Fulcheris versata est super quodam territorio de Vilebroix, quod ad jus predicte ecclesie pertinet, tandem in hunc modum pacificata est: quod predicti homines et eorum heredes, terram illam, quam tunc temporis coluerant, quamdiu voluerint colent, nec amplius, nisi voluntate abbatis illius ecclesie colere licebit; hac eciam conditione, quod jam dicto abbati plenariam justiciam et dominacionem in vendicionibus et laudacionibus et aliis modis de terra illa persolvent, et de singulis arpentis terre illius, ad festum Sancti-Remigii, duos denarios et obolum parisienses mansionariis, singulis annis reddent. Tempore, vero, messis, cum nuncius ecclesie gerbas numeraverit, antequam gerbas homines illi moveant, terragium ducent vel duci facient. Abbas, etiam ad terragium ducendum usque ad Vilebroix garantiam feret hominibus illis a campo usque ad Vilebroix, et in reditu de Vilebroix usque ad campum. Hoc laudavit Isabiaux, uxor mea. Quod ut ratum sit, sigilli mei attestacione firmavi. Actum, anno Gratie millesimo ducentesimo secundo.